CELEX: E2006C0394
Language: sk
Date: 2006-12-13 00:00:00
Title: Rozhodnutie Dozorného úradu EZVO č. 394/06/COL z  13. decembra 2006 , ktorým sa schvaľuje aktualizovaný režim na vylovenie všetkých rýb v nórskych hospodárstvach postihnutých nákazlivou chudokrvnosťou lososov (ISA) predložený Nórskom

24.5.2007   
            
            
               SK
            
            
               Úradný vestník Európskej únie
            
            
               L 132/36
            
         
      ROZHODNUTIE DOZORNÉHO ÚRADU EZVO
   č. 394/06/COL
   z 13. decembra 2006,
   ktorým sa schvaľuje aktualizovaný režim na vylovenie všetkých rýb v nórskych hospodárstvach postihnutých nákazlivou chudokrvnosťou lososov (ISA) predložený Nórskom
   DOZORNÝ ÚRAD EZVO,
   SO ZRETEĽOM na Dohodu o Európskom hospodárskom priestore (ďalej len „Dohoda o EHP“), a najmä na jej článok 109 a protokol 1,
   SO ZRETEĽOM na Dohodu medzi štátmi EZVO o zriadení dozorného úradu a Súdneho dvora, a najmä na jej článok 5 ods. 2 písm. d) a protokol 1,
   SO ZRETEĽOM na akt uvedený v bode 3.1.7. kapitoly I prílohy I k Dohode o EHP, t. j. smernicu Rady 93/53/EHS z 24. júna 1993 zavádzajúcu minimálne opatrenia Spoločenstva na kontrolu určitých chorôb rýb, v znení neskorších zmien a doplnení, upravenú protokolom 1 k Dohode o EHP, a najmä na článok 6 písm. a) prvú zarážku tohto aktu,
   SO ZRETETĽOM na rozhodnutie Dozorného úradu EZVO č. 196/04/COL zo 14. júla 2004, ktorým sa členovia zodpovední za voľný pohyb tovaru splnomocňujú na prijatie určitých rozhodnutí a opatrení, a najmä na jeho bod 1,
   KEĎŽE v prvej zarážke článku 6 písm. a) uvedeného aktu sa stanovuje, že s cieľom kontrolovať výskyt nákazlivej chudokrvnosti lososov (ISA) sa všetky ryby v infikovanom hospodárstve vylovia v súlade s režimom ustanoveným úradným úradom a schváleným Dozorným úradom EZVO (ďalej len „dozorný úrad“),
   KEĎZE v akte uvedenom v bode 3.2.29. kapitoly I prílohy I k Dohode o EHP, t. j. v rozhodnutí Komisie 2003/466/ES z 13. júna 2003, ktorým sa stanovujú kritériá pre vymedzenie pásiem a úradný dozor pri podozrení na výskyt nákazlivej chudokrvnosti lososov (ISA) alebo pri jeho potvrdení, sa stanovujú plánované odbery vzoriek a diagnostické metódy na zisťovanie a potvrdzovanie nákazlivej chudokrvnosti lososov, ako aj kritériá pre vymedzenie pásiem a úradný dozor pri podozrení na výskyt alebo potvrdení výskytu nákazlivej chudokrvnosti lososov,
   KEĎŽE dozorný úrad rozhodnutím č. 226/04/COL z 9. septembra 2004 schválil Nórskom predložený režim na vylovenie všetkých rýb na hospodárstvach postihnutých vírusom nákazlivej chudokrvnosti lososov,
   KEĎŽE Nórsko listom z 21. marca 2006 požiadalo dozorný úrad o schválenie určitých zmien a doplnení režimu na vylovenie všetkých rýb na nórskych hospodárstvach postihnutých vírusom nákazlivej chudokrvnosti lososov, schváleného rozhodnutím dozorného úradu č. 226/04/COL z 9. septembra 2004,
   KEĎŽE Dozorný úrad EZVO v úzkej spolupráci s Komisiou Európskych spoločenstiev preskúmal navrhované zmeny a doplnenia režimu predložené Nórskom so zreteľom na súčasný stav vedeckej a technickej dokumentácie,
   KEĎŽE výlov rýb sa má uskutočniť takým spôsobom, aby sa predišlo ďalšiemu rozšíreniu nákazy na iné hospodárstva a divo žijúcu populáciu náchylnú na túto infekciu,
   KEĎŽE vylovenie rýb sa musí opierať o analýzu jednotlivých prípadov, pokiaľ ide o riziko ďalšieho šírenia nákazy vrátane závažnosti jej vypuknutia a iných okolností, ktoré majú vplyv na toto riziko, a musí zohľadňovať súčasnú prax a vedeckú dokumentáciu,
   KEĎŽE z preskúmania vyplýva, že navrhovaný zmenený a doplnený nórsky režim spĺňa požiadavky na takýto režim, a preto by sa mal schváliť,
   KEĎŽE Dozorný úrad EZVO prostredníctvom rozhodnutia č. 314/06/COL predložil tento problém Veterinárnemu výboru EZVO, ktorý pomáha Dozornému úradu EZVO,
   KEĎŽE v súlade s návrhom Veterinárneho výboru EZVO, ktorý pomáha Dozornému úradu EZVO, a s cieľom zaručiť právnu istotu by sa mal do tohto rozhodnutia vložiť nový bod, v ktorom sa uvádza, že rozhodnutie dozorného úradu č. 226/04/COL z 9. septembra 2004 sa zrušuje,
   KEĎŽE opatrenia ustanovené v tomto rozhodnutí sú v súlade so stanoviskom Veterinárneho výboru EZVO, ktorý pomáha Dozornému úradu EZVO,
   PRIJAL TOTO ROZHODNUTIE:
   
               1.
            
            
               Aktualizovaný, Nórskom predložený režim na vylovenie všetkých rýb v nórskych hospodárstvach postihnutých nákazlivou chudokrvnosťou lososov (ISA) sa týmto schvaľuje.
            
         
               2.
            
            
               Rozhodnutie Dozorného úradu EZVO č. 226/04/COL z 9. septembra 2004, ktorým sa schvaľuje Nórskom predložený režim na vylovenie všetkých rýb v nórskych hospodárstvach postihnutých nákazlivou chudokrvnosťou lososov (ISA), sa týmto zrušuje.
            
         
               3.
            
            
               Toto rozhodnutie nadobúda účinnosť 13. decembra 2006.
            
         
               4.
            
            
               Toto rozhodnutie je určené Nórsku.
            
         
               5.
            
            
               Autentické znenie tohto rozhodnutia je v anglickom jazyku.
            
         
      V Bruseli 13. decembra 2006
      
         
            Za Dozorný úrad EZVO
         
         Kristján Andri STEFÁNSSON
         
         
            člen kolégia
         
         Niels FENGER
         
         
            riaditeľ